KLASA: P-529/23

URBROJ: 711-02-02/02-2024-3

Zagreb, 21. studenoga 2024.

Povjerenstvo za odlučivanje o sukobu interesa (u daljnjem tekstu: Povjerenstvo), OIB 60383416394, u sastavu Ines Pavlačić, kao zamjenice predsjednice Povjerenstva, Igora Lukača, Nike Nodilo Lakoš i Ane Poljak, kao članova Povjerenstva, na temelju članka 32. stavka 1. podstavka 9. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) te članka 39. stavka 1. Zakona o općem upravnom postupku („Narodne novine“, broj 47/09. i 110/21., u daljnjem tekstu: ZUP), u predmetu **obveznika Ivana Špoljarića, direktora trgovačkog društva INOVATIVNI CENTAR JALŽABET d.o.o. do 27. siječnja 2023. godine**, dana 21. studenoga 2024. donijelo je

**R J E Š E NJ E**

**Obustavlja se postupak KLASA: P-529/23 koji se vodi u odnosu obveznika Ivana Špoljarića, direktora trgovačkog društva INOVATIVNI CENTAR JALŽABET d.o.o. do 27. siječnja 2023. godine, s obzirom da ne postoje pretpostavke za vođenjem postupka.**

Obrazloženje

Povjerenstvo je na temelju službene bilješke 14. prosinca 2023. otvorilo predmet P-529/23, u odnosu na obveznika Ivana Špoljarića, direktora trgovačkog društva INOVATIVNI CENTAR JALŽABET d.o.o., vezano uz okolnost moguće povrede odredbe iz članka 10. stavka 4. ZSSI-a, kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

U pitanjima postupka pred Povjerenstvom koja nisu propisana odredbama ZSSI-a primjenjuju se odredbe ZUP-a.

Člankom 46. stavkom 5. ZUP-a propisano je da će, kad se tijekom postupka utvrdi da više ne postoje pravne pretpostavke za vođenje postupka, rješenjem obustaviti postupak.

Uvidom u sudski registar Trgovačkog suda u Varaždinu utvrđeno je da je Ivan Špoljarić obnašao dužnost direktora trgovačkog društva INOVATIVNI CENTAR JALŽABET d.o.o., društva čiji je jedini osnivač Općina Jalžabet, od 12. srpnja 2021. godine do 27. siječnja 2023. godine. S obzirom na navedeno, utvrđeno je da bi Ivan Špoljarić kao direktor navedenog trgovačkog društva do 27. siječnja 2023. bio obveznik ZSSI-a sukladno članku 3. stavku 1. točki 40. tog Zakona pa da bi kao takav bio dužan postupati sukladno odredbama istog.

Člankom 3. stavkom 4. ZSSI-a propisano je da će nadležna tijela koja odlučuju o imenovanju i/ili razrješenju svih obveznika toga Zakona, a koje odluke se ne objavljuju u službenom glasilu Republike Hrvatske, dostaviti bez odgode obavijest o tim odlukama Povjerenstvu.

Povjerenstvo je 9. travnja 2024. u Registar obveznika upisalo okolnost prestanka obnašanja navedene dužnosti obveznika Ivana Špoljarića s danom 27. siječnja 2023., a sve s obzirom na naknadno utvrđene okolnosti iz sudskog registra, a budući da je izostala pravodobna pisana obavijest od strane trgovačkog društva INOVATIVNI CENTAR JALŽABET d.o.o. o prestanku mandata direktora Ivana Špoljarića iz članka 3. stavka 4. ZSSI-a.

Člankom 41. stavkom 5. propisano je da Povjerenstvo nije ovlašteno pokrenuti postupak protiv obveznika nakon proteka 18 mjeseci od dana prestanka obnašanja dužnosti.

Povjerenstvo je slijedom utvrđenja da je obveznik Ivan Špoljarić prestao obnašati dužnost prije više od 18 mjeseci, a imajući u vidu da je Povjerenstvo ovlašteno pokrenuti postupak protiv obveznika u roku od 18 mjeseci od dana prestanka obnašanja dužnosti, utvrdilo kako ne postoje pretpostavke za vođenje postupka te je donijelo odluku kao u izreci.

  ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Ivan Špoljarić, osobnom dostavom
2. Objava na internetskoj stranici Povjerenstva
3. Pismohrana